Պուտինը կարող է դիտարկել մի քանի տարբերակներ, եթե Արեւմուտքը չտա անվտանգության երաշխիքներ
Ռուսաստանի նախագահ Վլադիմիր Պուտինը հայտարարել է, որ կարող է դիտարկել մի քանի տարբերակներ, եթե Արևմուտքը Մոսկվային չտա անվտանգության այն երաշխիքները, որոնք վերջինս պահանջել է Ուկրաինայի մերձակայքում ռուսական զորքերի լայնածավալ տեղակայման հետ կապված լարվածության պայմաններում:
Մոսկվան իր առաջարկներն է ներկայացրել այս ամսվա սկզբին: Պահանջներից մեկը ՆԱՏՕ-ի կողմից դեպի արևելք ընդլայնումն արգելելն է և դաշինքի կողմից ռազմական համագործակցությունը դադարեցնելն այնպիսի երկրների հետ, ինչպիսիք են Ուկրաինան և Վրաստանը: Հինգշաբթի օրը, ելույթ ունենալով ամենամյա մամուլի ասուլիսում, Պուտինը կոչ արեց Արևմուտքին անհապաղ անվտանգության երաշխիքներ տրամադրել՝ բազմաթիվ պահանջներ ներկայացնելով Ուկրաինայի և ՆԱՏՕ-ի դեմ։ Նա զգուշացրել է, որ Մոսկվան ստիպված կլինի համապատասխան միջոցներ ձեռնարկել, եթե Արեւմուտքը շարունակի իր ագրեսիվ ընթացքը, որը նրա խոսքերով արդեն հայտնվել է Ռուսաստանի շեմին: Կիրակի օրը Ռուսաստանի պետական հեռուստատեսության եթերում իր մեկնաբանություններում Պուտինը ասել է, որ ռուսական պատասխանները «կարող են շատ տարբեր լինել»: «Դա կախված է նրանից, թե ինչ առաջարկներ կանեն ինձ մեր ռազմական փորձագետները»,- հավելել է նա, առանց մանրամասնելու: ԱՄՆ-ի պաշտոնյաները հրապարակայնորեն հայտարարել են ռուսական պահանջների շուրջ բանակցելու պատրաստակամության մասին։ Սակայն մասնավոր կերպով Վաշինգտոնում և այլուր պաշտոնյաները պնդում են, որ Մոսկվայի որոշ պահանջներ անիրագործելի են կամ արմատապես հակասում են արևմտյան արժեքներին: Այնուամենայնիվ, Միացյալ Նահանգները և նրա դաշնակիցները համաձայնել են բանակցություններ սկսել Մոսկվայի հետ հունվարին՝ քննարկելու Կրեմլի մտահոգությունները: Հյուսիսատլանտյան դաշինքի ներկայացուցիչը շաբաթ օրը հայտնել էր, որ ՆԱՏՕ-ի գլխավոր քարտուղար Յենս Ստոլտենբերգը որոշել է հունվարի 12-ին ՆԱՏՕ-Ռուսաստան խորհրդի նիստ հրավիրել, և որ դաշինքն այդ հարցով կապի մեջ է Ռուսաստանի հետ: ՌԴ ԱԳՆ-ից հայտնել են, որ այս առաջարկը դիտարկվում է, և դրա ձևաչափն ու ժամկետները հստակեցում են պահանջում։ Կայանալու դեպքում այն կդառնա խորհրդի առաջին նիստը երկուսուկես տարվա ընթացքում։ Կիևը և նրան աջակցող արևմտյան երկրները մեղադրում են Ռուսաստանին Ուկրաինայի սահմանների երկայնքով մոտ 100,000 թվակազմով զորքեր տեղակայելու մեջ՝ որպես ներխուժման հնարավոր նախապատրաստություն։ ԱՄՆ-ն և ԵՄ-ն Մոսկվային սպառնացել են ռազմական էսկալացիայի դեպքում լուրջ հետևանքներով: Ռուսաստանը հայտարարել է, որ մտադիր չէ ներխուժել Ուկրաինա: Ռուսաստանի պաշտպանության նախարարությունը շաբաթ օրը հայտարարեց, որ ավելի քան 10,000 զինծառայողներ ավարտել են մեկամսյա զորավարժությունները Ուկրաինայի մերձակայքում, և որ ներգրավված զինվորականները վերադառնում են իրենց մշտական տեղակայման վայրեր: Նախարարությունից հայտնել են, որ Հարավային ռազմական օկրուգի զորքերի զորավարժություններն անցկացվել են Ռուսաստանի մի շարք հարավային շրջաններում, այդ թվում՝ Ռոստովի մարզում և Կրասնոդարի երկրամասում, ինչպես նաև դրանցից դուրս՝ ներառյալ Ստավրոպոլի երկրամասում, Աստրախանի մարզում և Հյուսիսային Կովկասում: Մարտական վարժանքներ են անցկացվել նաև Հայաստանի տարածքում, բռնազավթված Ղրիմում Վրաստանի անջատողական Աբխազիայի և Հարավային Օսիայի շրջաններում: